钦定古今图书集成/明伦汇编/官常典/第744卷 > 庞瑜 董三谟〈父嗣成弟三元〉 吉永祚〈子士枢 士模〉 李
## 钦定古今图书集成/明伦汇编/官常典/第744卷 > 庞瑜 董三谟〈父嗣成弟三元〉 吉永祚〈子士枢 士模〉 李

之蔚　、魏炳　、娄琇　、蒲来举　、吕鸣世　、宋绪、汤

按《明外史忠义传》：“瑜字坚白，公安人。家贫，躬耕自给，
夏转水灌田，执书从牛后，朗诵不辍。由岁贡生授京
山训导。崇祯七年，擢陕西崇信知县。县无城，兵荒，贫
民止百馀户。瑜知贼必至，言于监司陆梦龙，以无兵
辞。瑜集士民流涕誓死职。闰八月，天大雨，土垣尽圮。
贼掩至，瑜急解印遣家人赍送上官，端坐堂皇以待。”
贼至，捽令跪，瑜骂曰：“贼奴，敢辱官长！”拔刀拟之，骂益
厉。贼掠城中无所有，执至野外，剖心裂尸而去。赠固
原知州。时贼趋秦中，长吏多殉城者。董三谟，黎平人。
举于乡，为山阳知县。贼猝至，陷其城，三谟及父嗣成、
弟三元俱死之。妻李氏亦携子女偕死。赠光禄丞，立
祠与嗣成、三元并祀，妻女，建坊旌表。吉永祚，辉县人。
为凤阳主簿，谢事将归，会贼至，知县弃城遁，永祚倡
义拒守。城陷，北面再拜曰：“臣虽小吏，尝食禄于朝，不
敢以谢事。”逃责人，骂而死。子士枢、士模皆死。教谕李
之蔚、乡官魏炳亦不屈死。永祚赠汉中卫经历，馀赠
恤有差。娄琇知泾州，闰八月城陷死。赠太仆少卿。蒲
来举知甘泉。贼来犯，守备孙守法等拥兵不救。城破，
来举手刃一贼，伤六贼而后死。赠光禄少卿。吕鸣世，
福建人。由恩贡生为麟游知县。地遭兵燹，拊居民有
恩。贼陷其城，未忍害鸣世，绝食六日卒。有宋绪汤者，
耀州诸生。贼攻城被获，大骂死。